Tamedyazt n Hafed d tin ay yessersen llsas i tmedyazt tafarsit n leqrun ay d-iḍefren. Hafez yella yessefruy ɣef tsednan yettuḥemmlen akked liman, am wakken ay yella yekkat-d deg yemdanen ay yesɛan sin wudmawen. Deg Iran, Hafez d yiwen seg yimedyazen imeqranen akk n tmurt, yerna amur ameqran seg Yiraniyen sɛan ammud-nnes n yisefra (Divan). Deg tmurt-a, medden lemmden isefra-nnes am wakken ay sseqdacen kra seg yefyar-nnes (vers) d inzan. Seg tama niḍen, aṭas n Yiraniyen ay icennun tamedyazt-nnes, yerna llan yinuẓar ay yettcebbiḥen tifelwiyin-nsen (tableaux) s kra seg yisefra-nnes. Aẓekka n Hafez, deg temdint n Ciraz, d aqeddic icebḥen deg tsegda (architecture), yerna llan aṭas n medden ay irezzun fell-as. Tamedyazt n Hafez tettussuqqel-d ɣer waṭas n yilsawen n umaḍal.